钦定古今图书集成/明伦汇编/官常典/第539卷 > 袁彬
## 钦定古今图书集成/明伦汇编/官常典/第539卷 > 袁彬

按《明外史》本传：“彬字文质，江西新昌人。正统末，以锦
衣校尉扈车驾北征。及帝蒙尘，从官悉奔散，独彬随
侍不离左右。也先之犯大同、宣府，逼京师，皆奉帝以
行。上下山坂，涉溪涧，冒危险，彬拥护不少懈。帝驻跸
土城，欲奉书皇太后贻景帝，及谕群臣，以彬知书，令
代草。帝既入沙漠，所居止毳帐敝帏，旁列一车一马”，
以备转徙而已。彬周旋患难，未尝违忤，夜则与帝同
寝，天寒甚，𢘆以胁温帝足。有哈铭者，蒙古人，幼从其
父为通事，至是亦侍帝。帝宣谕也先及其部下，尝使
铭，也先辈有所陈请，亦铭为转达。二人见帝岑寂，时
进谐语，帝亦为解颜，中官喜宁为也先腹心。也先尝
谓帝曰：“中朝若遣使来，皇帝归矣。”帝曰：“汝自送我则
可，欲中朝遣使，徒费往返尔。”宁闻，怒曰：“欲急归者，彬
也，必杀之。”宁劝也先西犯宁夏，掠其马，直趋江表，居
帝南京。彬、《铭》谓帝曰：“天寒道远，陛下又不能骑，空取
冻饥，且至彼，而诸将不纳，奈何？”帝止宁计。宁又欲杀
二人，皆帝力解而止。也先将献妹于帝，彬请驾旋而
后聘，帝竟辞之。彬尝中寒，帝忧之，以身压其背，俟汗
浃始已。也先恶彬、铭二人，欲杀者屡矣。一日缚彬至
旷埜，将支解之。帝闻，如失左右手，急趋救，乃免。帝居
漠北期年，视彬犹骨肉也。及帝还京，景帝仅授彬锦
衣试百户。天顺复辟，擢指挥佥事，寻进同知。帝眷彬
甚，奏请无不从。内阁商辂既罢，彬乞得其居第。既又
以湫隘乞官为别建。帝亦报从彬娶妻，命外戚孙显
宗主之，赐予优渥。时召入曲宴，叙患难时事，欢洽如
故时。其年十二月进指挥使，与都指挥佥事王喜同
掌卫事。二人尝受中官夏时嘱，私遣百户季福侦事
江西。福者，帝乳媪之夫也。诏问谁所遣，二人请罪。帝
曰：“此必有主使者。”二人以福自请对。遂下福吏，得二
人受嘱状。所司请治时及二人罪。帝宥时、二人，赎徒
还职。而诏自今受嘱遣官者，必杀无赦。已而坐失囚
喜，解职，彬遂掌卫事。五年秋以平曹钦功，进都指挥
佥事。时门达恃帝宠，势倾朝野。廷臣多下之，彬独不
为屈。达诬以罪，请逮治。帝欲法行，语之曰：“任汝往治，
但以活袁彬还我。”达遂鍜炼成狱。赖漆工杨埙讼冤，
狱得解，然犹调南京锦衣卫，带俸闲住。语详《达传》。越
二月，英宗崩，达得罪，贬官都匀。召彬复原职，仍掌卫
事。未几，达征下狱，充军南丹。彬饯之于郊，馈以赆。成
化初，进都指挥同知。久之，进都指挥使。先是，掌锦衣
者率张权势，罔财贿。彬任职久，行事安静。十三年擢
都督佥事，莅前军都督府，卒于官，世袭锦衣佥事。哈
铭从帝还，赐姓名杨。铭。历官锦衣指挥使，数奉使外
蕃，为通事。孝宗嗣位，汰传奉官，铭以塞外侍卫功独
如故，以寿卒于官。